khistorydata/jeongjo-sjw-relations huggingface dataset:
정조 5년
直閣金載瓚疏曰。伏以。臣卽聖朝洪造中一物也。三載翰苑。濫叨崇近。厚被化育。獲免罪戾。是殿下君師於臣也。父母於臣也。臣常以華貫踰分。殊眷溢涯。敢激悚惕。若無所容。至於館職冒膺。出於義分之是懼。而濫竽之愧。兢兢在心。千萬不自意。內閣新命。忽地有隕。臣於此。驚惶之極。五內失守。噫。內閣之職。是何等峻選。是何等榮銜。袞職有闕。則裨補者玉署。而閣臣任之。聖學有失。則啓沃者玉署。而閣臣兼之。經傳子史之顧問。治法政謨之周咨。閣臣無不與焉。是則以宋朝詞臣之任。兼唐家瀛館之責者。嘻。閣臣是已苟非文學風猷。眉目一世者。則將何以承當此任。不墜其職也哉。臣本性根鈍淺。才穎短滯。幼而失學。長益矒經。蔑劣魯莾。百不猶人。以何文識。補袞職而裨聖學。以何才學。備顧問之資治道哉。噫。官不必備。惟其人。今若不問其人。惟官是備。至以臣無似。冒居是任。則臣將爲一世笑端。而其爲累聖朝愼官之治。亦當如何哉。揣分量才。承膺無路之時値動駕。促敎荐下。滾急之地。回旋不得。遂不免章皇出肅。自顧慙惶。對人騂顔。今始略控文字。仰暴不稱之實。伏乞日月之明。特賜諒察。亟命遞臣新授職名。使一介之賤。不失分守。華顯之銜。不至玷累。千萬大願。省疏具悉。文識合寘內閣。勿辭察職。
정조 5년
辛丑八月十一日卯時。上詣景慕宮。展拜入侍時。行都承旨嚴璹。左承旨徐有防。右承旨李在學。左副承旨金宇鎭。同副承旨黃昇源。假注書趙興鎭李祖承。記事官金鳳顯。別兼春秋林錫喆。以次序立訖。上具翼善冠袞龍袍。出協陽門。命書駕前下敎曰。承旨望筒勿施。前望單子入之。賤臣承命持入。落點徐鼎修。又命書駕前下敎曰。新除授承旨。牌招察任。又命書駕前下敎曰。新除授承旨。先入侍後謝恩。璹曰。今日輦路。當由集禮門。而頃日風雨之後。集禮門樑上半邊。已至朽腐頹落。未及修治。所見極其危怕。故敢此仰達。上曰。然則輦路以明政門爲之。可也。命同副承旨徐鼎修入侍。鼎修進前。命書傳敎曰。近來承宣絶乏惟允之責。俄於出宮時。以輦路事。知申建白之語。深得事體。宜施褒嘉之典。以勸他承旨。都承旨嚴璹。中鹿皮一令賜給。命書駕前下敎曰。直閣有闕之代。待本閣薦狀。卽爲擬入。又命書駕前下敎曰。玉堂前望單子入之。待下批牌招察任。大駕至明政門。命諸承旨進前。上曰。門路以明政門下敎者。果在何時。而開門如是遲滯。鑰匙在於何處而然也。有防曰。似在於司鑰房矣。上曰。然則何時下敎。尙今遲滯耶。當該司鑰拿處。其委折詳問以奏。上曰。直閣薦望。連爲催促入之。賤臣承命持入。金載瓚落點。命書駕前下敎曰。新除授直閣。自本閣牌招察任。有防曰。春初移御時。門鑰自司鑰房納于政院。而仍留在政院。今始持來矣。上曰。政院事。極爲駭然矣。然則非司鑰之罪。俄者下敎置之。命書傳敎曰。別兼春秋李集斗。還付牌招入直。上曰。直閣還內前謝恩事。分付催促。命宇鎭曰。直閣敎書。卽爲製進。兵曹判書李性源曰。今番幸行時。副摠管李漢昌。以訓鍊都監中軍。當赴陣矣。侍衛不可不備員。今姑改差。其代。口傳差出。何如。上曰。依爲之。出擧條副摠管李漢昌改差。口傳差出事。駕前定奪上曰。旗軍洗馬。還內後卽爲擧行。仍命書駕前下敎曰。兵曹判書李性源。司僕旗軍洗馬時。仍佩往來。上由月覲門。入日瞻門。詣降輿所。左通禮跪告降輿。上降輿入齋室後。諸臣口傳門安訖。上出齋室詣板位。左通禮跪告殿下再拜。上展拜畢。仍行奉審後。還入齋室。諸臣口傳問安訖。上曰。都提調提調入侍。仍命書榻敎曰。本宮都提調提調入侍。上出齋室。至乘輿所。上曰。直閣敎書。已爲構出乎。宇鎭曰。方使之正書矣。上曰。入之。如未正書。本草入之。左通禮跪告乘輿。上乘輿。由日瞻門入月覲門。上曰。直閣何不入來乎。有防曰。家在門外。故似爲遲滯矣。上曰。李集斗肅拜。亦何爲遲滯耶。卽爲催促。上詣協陽門。命直閣肅拜。命領相入侍。上曰。旗軍洗馬。卿亦進去耶。徐命善曰。臣當進去矣。上曰。自協陽門爲之。可也。副提調沈念祖曰。動駕時門路。自是兵曹所管。而集禮門半邊頹毁。看之懍然。而動駕有命之後。不卽提稟。致有臨時改路。未免窘速之患。當該入直堂郞竝罷職。判堂亦有不察之失。從重推考。何如。上曰。竝推考。可也。出擧條上曰。同副可爲速化矣。近來朝廷。太半徐氏。亦一異事也。命善曰。臣等每切盛滿之戒矣。上曰。知申能擧職以奏。誠庸嘉之。諸承旨何不提稟乎。宇鎭曰。集禮門在於藥房近處。故都承旨則可以詳知。臣等則未及知之。不得提達。實爲惶悚矣。上顧璹曰。鹿皮卿親受於閤門。可也。上仍還內。諸臣口傳問安訖。以次退出。
정조 5년
辛丑八月十一日午時。上御誠正閣。右承旨輪對官。同爲入侍時。右承旨李在學。假注書李祖承。記事官金鳳顯。別兼春秋李集斗。典獄署參奉李玧。東活人署別提李萬英。西活人署別提具馨遠。瓦署別提柳炯。南學訓導韓聖煥。以次進伏訖。上曰。輪對官進前。李玧進伏。上曰。職姓名。玧曰。典獄署參奉臣李玧矣。上曰。職掌奏達。可也。玧曰。掌獄囚矣。上曰。罪人之在囚者。多有侵虐之事。故頃已申飭矣。近日則果無如前之弊耶。玧曰。近則無侵虐之弊矣。上曰。從當可知其勤慢。爾須退去。着實禁戢。可也。李萬英進伏。上曰。職姓名。萬英曰。東活人署別提臣李萬英矣。上曰。職掌奏之。萬英曰。救活都城病人矣。上曰。所懷亦陳之。萬英曰。所懷則無之矣。具馨遠進伏。上曰。職姓名。馨遠曰。西活人署別提臣具馨遠矣。柳炯進伏。上曰。職姓名。炯曰。瓦署別提臣柳炯矣。上曰。職掌奏之。炯曰。掌造瓦甎矣。上曰。遺在幾何。炯曰。近未新造。故別無遺在矣。韓聖煥進伏。上曰。職姓名。聖煥曰。南學訓導臣韓聖煥矣。上曰。職掌奏之。聖煥曰。考課儒生矣。上曰。果爲考課儒生。能任訓導之責乎。聖煥曰。不過考講而已矣。命退。上曰。還內後。有奉審之敎矣。兵房已爲傳布乎。在學曰。臣未聞之矣。上曰。兵房之疎闊若此。凡於擧行。漸不如初。誠一悶事也。仍命書傳敎曰。禮房承旨。馳詣宗廟永寧殿。右副承旨馳詣永禧殿景慕宮。奉審摘奸以來。命退。承史以次退出。
정조 5년
辛丑八月十一日申時。上御誠正閣。軍士房承旨入侍時。左承旨徐有防。假注書趙興鎭。記事官金鳳顯。別兼春秋鄭東浚。以次進伏訖。有防曰。隨駕醫官。日前改付標以入。而更未蒙點。故敢此仰達矣。上曰。入之。可也。有防曰。留院公事之不可入啓者甚多。而其中有守令請罪等語者。不可久留矣。上曰。竝入之。可也。有防曰。修撰望。該房俄已入稟。而朴天行望已爲頒布於李時秀蒙點之前。而朴天行落點。始下於李時秀之後矣。未承上敎之前。銓曹恐不可任意頒布矣。上曰。此則前望也。無不可頒布之事矣。上曰。集禮門事。知申所奏。可謂得體矣。有防曰。臣等以處所之異。未及見之。而聞上下番玉堂。以祗迎先詣靑陽門。見集禮門之不可動駕。欲爲陳達。而回旋不得。又欲箚子。而窘迫未果云矣。上曰。然乎。此則兵曹不可無責矣。何不前期稟定耶。有防曰。副學請罪。誠得之矣。臣等職在近密。未及詳知。不能先期入稟。誠不勝惶恐矣。命鳳顯出往外纂輯廳。今日所編輯冊子持入。鳳顯承命出。命書傳敎曰。以今日動駕一事言之。院隷傳命之際。全不成樣。皆是實官久曠之致。實注書薦。今日爲之。完薦後。仍令該曹口傳擬入。又命書傳敎曰。摛文院抄啓文臣月講入侍爲之。命書榻敎曰。新除授實注書。待下批牌招察任。命退。承史以次退出。
정조 5년
行都承旨嚴璹藥院進。行左承旨李敬養坐直。右承旨李在學坐。左副承旨李世奭坐。右副承旨徐鼎修坐。同副承旨洪明浩坐直。注書趙興鎭仕一員未差。假注書李祖承仕直。事變假注書李萬榮仕。
정조 5년
洪明浩。以都摠府言啓曰。副摠管徐有隣。以奉常寺提調。祭物看品事。本寺晝仕出去之意。敢啓。傳曰。知道。
정조 5년
徐鼎修啓曰。明日次對。諫院無進參之員。未署經外。獻納金翊休。待開門牌招。以爲進參之地。何如。傳曰。允。
정조 5년
以持平李家煥。正言洪仁浩牌不進罷職傳旨。傳于徐鼎修曰。只推。更爲牌招。
정조 5년
承旨前望單子入之。趙時偉李世奭洪明浩落點。
정조 5년
李在學啓曰。明日聖節望闕禮。依例爲之之意。敢啓。傳曰。知道。
정조 5년
以抄啓文臣曺允大李祖承朴宗正李錫夏等。試講連二次居不。推考傳旨。傳于李敬養曰。論以三令之義。二猶不足。今番又姑分揀。益加勤讀。無或更爲居不。
정조 5년
李在學。以弘文館言啓曰。新除授修撰朴天行。卽爲牌招察任。何如。傳曰。允。
정조 5년
以修撰朴天行牌不進罷職傳旨。傳于李敬養曰。只推。更爲牌招。
정조 5년
徐鼎修啓曰。摠戎使李柱國。陵幸回鑾間。訓鍊大將兼察兼領事。下敎矣。摠戎使李柱國。待開門牌招。以爲聽傳敎之地。何如。傳曰。允。
정조 5년
傳于洪明浩曰。召對爲之。
정조 5년
徐鼎修。以兵曹言啓曰。幸行在近。本曹堂郞守宮及各差備。不可不備員。佐郞一員未出之代。令該曹以在京無故人。口傳差出。以爲備員之地。何如。傳曰。允。
정조 5년
吏曹口傳政事。以許晊爲兵曹佐郞。
정조 5년
李在學。以兵曹言啓曰。今此幸行時。侍衛禁軍。不可不點擇以行矣。各番禁軍中。新受馬及病蹇不能致遠之類。依例推移替直之意。敢啓。傳曰。知道。
정조 5년
洪明浩。以義禁府言啓曰。旌義前縣監宋重鉉。令該府刻期拿來。嚴囚東間事。傳旨。前已啓下矣。宋重鉉今方拿來。着枷杻足鎖。嚴囚東間之意。敢啓。傳曰。待明朝所當嚴問捧供。而係是具格式囚東間之重囚。判堂開坐然後。發問目擧行。自是前例。判義禁蔡濟恭。各別催促上來。事屬懲討。尤不可一刻遲滯。上來與否知入。
정조 5년
又以左右捕盜廳言啓曰。濟州罪人李光復。今日捉來。嚴囚之意。敢啓。傳曰。知道。待明朝合坐嚴問取招。次對時。持草供入侍。
정조 5년
辛丑八月十二日辰時。上御誠正閣。抄啓文臣月講入侍時。左承旨徐有防。右承旨李在學。右副承旨黃昇源。同副承旨徐鼎修。記事官趙興鎭金鳳顯。別兼春秋李集斗。以次進伏。引儀引試官及應講文臣。入就拜位。行四拜禮訖。一直提學沈念祖。二直提學鄭志儉進伏。上曰。洪仁浩牌去來知入之敎。旣下於開門時。則日已高矣。尙無消息。故屢次催促之後。始以入來之意微稟。此豈成說乎。近來政院之擧行。慢忽若是。而承宣視若尋常。終無董飭之意。誠極非矣。同副外諸承旨。一竝遞差。注書若能申飭下隷。則亦豈如是耶。拿處。可也。仍命書傳敎曰。近來政院擧行之慢忽。日甚一日。若無促敎。則所謂承宣之宣承命令。無異越視秦瘠。若此之故。不得不多費辭敎。紀綱之壞損。堂陛之屑越。莫非政院之罪。而昔之稍欲勤勵者。今反頹惰。皆由每每寬恕而然。今日詣閤承旨。左承旨徐有防。右承旨李在學。右副承旨黃昇源竝遞差。有防在學昇源。賤臣。同爲退出。命書傳敎曰。承旨前望單子入之。待下批牌招察任。命書榻敎曰。左副承旨徐鼎修。爲試所承旨。上曰。承旨牌去來催促。命書傳敎曰。承旨房仍。左承旨爲禮房。右副承旨爲軍士房。又命書榻敎曰。今日不爲仕進承旨許遞。前望單子入之。上曰。講員呼名以入。金載瓚進講論語學而篇。上下詢文義。諸試官亦發難。命收栍。上曰。講員次次進講。鄭東浚進講。上曰。此講員長於四六與詞律。而經義則似未鍊熟矣。徐龍輔進講。上曰。所陳文義。極好矣。而博考諸說。多有引據。此講員則長於經義矣。諸試官曰。誠然矣。上曰。禁推傳旨。旣不入啓。則注書何不入侍耶。使之入來。可也。賤臣還入進伏。上曰。新除承旨皆入來耶。賤臣曰。姑未入來矣。上曰。牌去來催促。座次單子持入。賤臣承命出持入。上曰。趙時偉聞以設行陞補事。方在泮中云。果拆榜出來耶。志儉曰。姑未出榜云矣。命書傳教曰。左承旨方在泮中云。許遞。仍任前職。前望單子入之。又命書傳敎曰。右副承旨兪恒柱。差祭在外云。許遞。仍任前職。遞差三承宣中。前承旨李在學。旣非該房。近來院事。生疎無異。新入之人若此。則將無純熟之期。原傳敎中抹去。命書榻敎曰。右承旨李在學牌招。李時秀李宗燮等諸講員。以次進講。上曰。講員中李顯默。聞有親病云。如未差可。勢難離捨。先爲出去。可也。上曰。李顯默連以親病。不得應講。故所講之書。尙未了大學一部。落在諸文臣之後。而使之應講者。其在課試之道。殊欠誠實矣。念祖曰。聖敎誠至當矣。以其應講間斷之致。本閣文書修整時。不無掣礙之端。且於講製之際。或進或不進。太欠誠實。臣等之意。則減下。似好矣。上曰。非不然矣。而前此減下。其數旣多。今又減下。實非當初抄啓之本意矣。上曰。詣臺臺臣入侍。賤臣承命出。與持平李家煥。正言洪仁浩。偕入進伏。上曰。已諭於昨下傳敎。而朝家用人之方。固當惟才是用。臺臣之文識淹博。已庸嘉尙。而況又前後文製。四次居魁。信是拔萃。彼正言之日前一日三作。亦可謂稀有之才也。其在重官方之道。未嘗不難愼。而人才旣如是。則亦豈無非常之恩耶。今此中批之除。亶出獎拔之意矣。臺臣旣已入侍。如有所啓。啓辭。可也。家煥曰。臣跡畸才蔑。百不猶人。淸朝耳目之任。萬不近似。內自循省。實無堪承之望。況臣纔遞湖邑。尙在解由未出之中。何敢晏然於臺次乎。請命遞斥臣職。上曰。解由纔命勿拘。勿辭。亦勿退待。命書榻敎曰。持平李家煥。解由勿拘。上命仁浩曰。今番則以臺臣不得應講。日後月講時。竝與今番所未講。善爲肄習。以爲應講。可也。家煥仁浩先退。上曰。右副承旨。如已入來入侍。洪明浩進伏。上曰。左副先退。鼎修退出。上曰。未講者爲幾人乎。志儉曰。尙有五人矣。上曰。曺允大應講後。承史試官。姑爲少退。食代後。更爲入侍。可也。至曺允大。明浩曰。講員進講之際。不避前聖之諱。事體所在。誠極未安。推考。何如。上曰。勿推。可也。仍命少退。少頃。諸臣以次進伏。命呼名講員。以次進講。洪履健進講。上曰。此講員頃日製述。雖以違格見屈。經義則頗鍊達。諸試官互相發問。可也。念祖志儉。以次條問後。李錫夏朴宗正等。次次進講畢。上曰。俄下黔巖碑文作帖。幸行前能造成否。念祖曰。餘日不多。似難造出矣。上曰。然則動駕後作帖。可也。仍命退。諸臣以次退出。
정조 5년
辛丑八月十二日申時。上御誠正閣。直閣入侍時。直閣金載瓚。左副承旨徐鼎修。記事官趙興鎭金鳳顯。別兼春秋李集斗。以次進伏。上曰。直閣在本閣。方管何事耶。載瓚曰。方考準綸綍所謄冊子矣。上曰。昨已悉諭。更無加勉之言。而新入之初。閣中大小事。着意修擧。好矣。又敎曰。昨日出去時。父子同行耶。載瓚曰。臣旣承聖敎。故果與同往矣。上曰。金牌朱衣。子先父後。其在道傍之觀瞻。可謂光榮矣。鼎修曰。然矣。非但金鑞牌之雙行。又有敎書之前導。於渠榮寵極矣。上曰。別兼林錫喆。今日入直乎。集斗曰。然矣。上曰。夕後當爲召對。別兼先退。林錫喆入侍。集斗出。錫喆進伏。上曰。近來院隷擧行。全不成樣。凡於傳命之際。一味慢忽。若是不已。則院中事。可謂末如何矣。汝旣爲實官。各別申飭。俾無如前之弊。而如是飭敎之後。若不修擧。則那得免重勘乎。着意擧行。可也。命退。諸臣以次退出。
정조 5년
辛丑八月十二日酉時。上御誠正閣。召對入侍時。參贊官洪明浩。侍讀官李宗燮。檢討官李集斗。假注書李祖承。記事官金鳳顯。別兼春秋林錫喆。以次進伏訖。上曰。弘陵攝行祭文。分付內閣。使直閣製進。而以二十句爲限。添入今年事之意。一體分付。賤臣承命出傳。還入進伏。又命鳳顯纂輯冊子奉入。鳳顯承命出。命開講。宗燮讀奏東國通鑑。自春正月百濟王。止投漢。上曰。下番讀之。集斗讀奏。自春高句麗王。止乃復和親。上曰。參贊官及史官。亦爲繼讀。可也。明浩錫喆祖承。以次分讀訖。上曰。文義陳之。可也。宗燮奏曰。東國通鑑一部。終非信史。浮夸之辭。誕異之說。固不足垂法於後世。而顧其記載之體。則略倣紫陽綱目。今以新羅始作稻田一句言之。當時三國分裂。日事戰爭。而新羅王獨能留心於稼穡之事。斷然行之以務本之政。此與三代分田制里之法。雖不可竝議。而其爲生民之利。亦云大矣。故記者之特書而褒美之者。其意自可見矣。伏願聖上。垂覽而留神焉。上曰。所陳好矣。下番亦陳文義。可也。集斗奏曰。遼東太守蔡肜。以恩信待之。乃復和親云。蓋遼東。一太守也。以恩信待之。則隣國和親。國君若能務積恩信。則不但隣國和好。天下悅服矣。伏願殿下。於恩信二字體念焉。上曰。所奏極嘉。更陳文義。可也。集斗又奏曰。此章云臣有諫者射之。高句麗王之暴虐。甚於桀紂。無容更議。而當時進言者。固知言則必死。而尙有未已。後世則雖有容諫之主。而言者無聞。足以觀世級之降殺也。大抵言路者。國之興替係焉。爲人君者。宜勉廣言路之方也。伏願殿下。益加留意於開言路之道焉。上曰。所陳尤好矣。參贊官亦陳文義。可也。明浩奏曰。臣則別無可達之辭。而俄者下番。以廣恩信開言路之意。備陳文義矣。大抵爲國之道。要不出於斯二者。則恩信廣而隣國和。則近者之悅服。從可知矣。言路開而蕘言入。則人君之德量。亦可見矣。伏願二者。益加留神焉。上曰。好矣。仍命儒臣先退。命明浩書傳敎曰。十五日次對。動駕相値。明日來會。又命書傳敎曰。纔見完伯狀啓。初五六日之雨。已知京外同然。而續見嶺伯狀辭。營下風雨。又甚於湖南。可以知之。營下若此。列邑被災。難保其不然。言念民事。萬萬悶慮。以此意。卽令備局行會嶺伯處。被災與否。使之隨聞狀啓。被災民人。亦須十分撫摩安集。營下頹壓家舍。卽爲從便結構。奠接之意。一體。分付。鳳顯奉入纂輯冊子。命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐。左副承旨李世奭坐直。右副承旨徐鼎修坐直。同副承旨洪明浩坐。注書趙興鎭仕直李祖承藥院直。事變假注書李萬榮仕。
정조 5년
李世奭啓曰。明日常參經筵。取稟。傳曰。停。
정조 5년
傳于徐鼎修曰。大臣備局堂上引見。
정조 5년
傳于洪明浩曰。捕盜大將爲先改差。差代命下已久。尙不擬入。兵曹判書從重推考。
정조 5년
兵曹。以李柱國爲左邊捕盜大將。
정조 5년
洪明浩啓曰。左邊捕盜大將李柱國。卽爲牌招。傳授命召及大將牌傳令牌。何如。傳曰。允。
정조 5년
兵曹。以李漢昌爲右邊捕盜大將。
정조 5년
洪明浩啓曰。右邊捕盜大將李漢昌。卽爲牌招。傳授命召及大將牌傳令牌。何如。傳曰。允。
정조 5년
傳于徐有防曰。禮曹判書前望單子入之。
정조 5년
禮曹判書前望單子入之。金熤落點。
정조 5년
傳于徐鼎修曰。淸齋在明。新除授禮曹判書漢城判尹。牌招察任。
정조 5년
洪明浩啓曰。禁衛大將李敬懋。御營大將李昌運。拿問定罪事。命下矣。將兵之任。不可一刻暫曠。在前如此之時。有都提調摠察之例。有他大將兼察之例。今番。則何以爲之。敢稟。傳曰。都提調摠察。
정조 5년
以兵曹留門單子。傳于徐有防曰。宮城門四更一點留門。猶可爲也。都城門則四更初行祭後。卽爲出宮。此時始乃留門。則城外軍兵。無未及之事乎。
정조 5년
徐有防啓曰。禁衛大將御營大將。以都提調摠察事。命下矣。在前如此之時。或有命招都提調之例。或有發牌郞廳。聽傳敎之例。今番則何以爲之乎。敢稟。傳曰。郞廳發牌。
정조 5년
洪明浩啓曰。判義禁李衍祥。再牌不進後。陳疏到院。而原疏纔已退却矣。開坐時急。所當更請牌招。而係是一日三牌。何以爲之。敢稟。傳曰。更卽牌招。
정조 5년
以兵曹侍衛節目。傳于徐鼎修曰。禮曹儀注。旣以戎服磨鍊。且承筵敎。此節目中服色。以依前例磨鍊者。果何所據乎。係是聚軍後出宮。則軍兵除非堂上堂下侍衛入直外。所當經稟磨鍊。而多少疎漏之端。不一而足。兵判近來事。極爲寒心。此節目出給。此乃師律去就。則豈可付之吏乎。不欲致意者。尤甚未妥。前日齋宿。適値無前例之事。則又何不筵稟哉。微稟乎。
정조 5년
有政。吏批。判書李衍祥入侍。參判李敬養進。參議未差。左副承旨李世奭進。以吏批言啓曰。侍從臣父年七十。每於歲初。抄啓加資。載在法典。而新有推恩人。雖非歲首。亦爲抄啓加資事。曾有定式矣。待從臣父年七十人。別單書入之意。敢啓。傳曰。知道。又啓曰。判書李衍祥入侍。參議未差。小臣獨政未安。何以爲之。敢稟。傳曰。仍爲之。以金和中爲司諫。金寅燮爲正言。李衍祥爲判義禁。李祖承爲注書。大司成趙時偉。兵曹參知兪恒柱。以上仍任事承傳。朴宗正爲兵曹佐郞。學錄單金就行。學諭單馬思仁。
정조 5년
兵批。判書李性源病。參判鄭昌聖病。參議金尙集入直進。參知兪恒柱未肅拜。右副承旨徐鼎修進。知事單洪樂性。副護軍奇彦鼎。副司直朴奎壽金宇鎭黃昇源李有白。副司果鄭喆祚鄭在信。副司正閔琇。
정조 5년
李世奭。以禮曹言啓曰。議政府六曹所封秋夕物膳。今十五日當爲監進。而其日動駕相値。自前如此之時。預爲封入。多有其例。今亦依此例。十四日監進之意。敢啓。傳曰。知道。
정조 5년
徐鼎修。以兵曹言啓曰。今此明陵幸行時。右邊捕盜大將李敬懋。以禁衛大將領軍隨駕矣。回鑾間。留都左邊捕盜大將李昌運。姑令兼察。何如。傳曰。允。
정조 5년
又以訓鍊都監言啓曰。今八月十五日。明陵幸行時。銅龍門西營入直禁衛軍兵。及東營集春營入直御營軍兵。以訓局餘兵。前期一日。替代入直事。自兵曹節目啓下矣。銅龍門軍一百十四名。把摠李潤章。哨官吳道熿。西營軍四十名。哨官白慶周。東營軍五十名。哨官金若訥。集春營軍五十名。哨官柳光斗率領。與禁御兩營軍兵。替代入直。宮墻頹圮諸處把守。則依前把守禁衛營出番鄕軍把守代四名。亦爲加定。而還宮後。還爲替直之意。敢啓。傳曰。知道。
정조 5년
又以禁衛營言啓曰。今八月十五日陵幸時。本營全數隨駕矣。銅龍門入直軍一百十四名內。貮極門兩處把守三十名。建陽門把守十名。回泰門兩處把守九名。合四十九名。西營入直軍四十名內十三名及出番鄕軍四名內。宮墻頹圮諸處。前已除出把守矣。元入直與把守將官軍兵等。依兵曹節目。竝以訓鍊都監餘軍。前期一日。待標信下出用。外營各處入直將官軍兵等。依例除標信出用。而還宮後。竝替代還入直之意。敢啓。傳曰。知道。
정조 5년
又以禁衛營從事官。以都提調意啓曰。依定奪。本營中軍李漢泰。以摠戎中軍李明運。姑令相換。隨駕之意。敢啓。傳曰。知道。
정조 5년
又以禁衛營言啓曰。本營分授昭義門北邊體城頹圮處。今已畢築。把守軍兵。依例撤罷之意。敢啓。傳曰。知道。
정조 5년
又以御營廳言啓曰。今此明陵幸行時。東營集春營入直軍兵。以訓局餘軍。前期一日替代事。自兵曹節目啓下。而東營集春營入直軍。合一哨內四十二名及出番鄕軍二十二名。字內宮墻頹圮各處。前已除出把守宗廟墻垣頹毁處。晝察夜巡軍五名。亦以出番鄕軍出用矣。今八月十四日。東營集春營入直將官軍兵與諸處把守軍兵。竝以訓鍊都監餘軍。待標信替代出用。而還宮後。還爲替直。至於出番軍把守處。則不爲替代。依前仍把之意。敢啓。傳曰。知道。
정조 5년
又以摠戎廳言啓曰。依下敎。本廳中軍李明運。以禁衛營中軍李漢泰相換。留陣之意。敢啓。傳曰。知道。
정조 5년
又以義禁府言啓曰。左邊捕盜大將李昌運。右邊捕盜大將李敬懋等。拿囚之意。敢啓。傳曰。知道。
정조 5년
又以義禁府言啓曰。李昌運李敬懋等。草供判付。考律以公罪。功議區別。今日內勘放後。草記事。命下矣。李昌運李敬懋等段。傳旨內拿問定罪罪。取考律文。則大明律不應爲條。有曰不應得爲而爲之。事理重者。杖八十云矣。李昌運李敬懋等。各杖八十。以公罪收贖。而李昌運十一代祖從生。敵愾功臣。李敬懋曾祖尙。保社原從功臣云。竝功減一等。各杖七十收贖。放送。何如。傳曰。允。
정조 5년
辛丑八月十三日巳時。上御誠正閣。大臣入侍時。領議政徐命善。右副承旨徐鼎修。記事官趙興鎭金鳳顯。別兼春秋林錫喆。以次進伏。上曰。俄以捕廳草供事。已有下敎者。明義錄雖毁之。可也。大燮逆節。與範能無異。而特假一縷。尙今偃息於島中。則今此李光復之往來交通。何等罪惡。而捕將究問之際。苟有痛惡凶逆之心。則固當各別盤覈。詳細捧供。而今者所捧草供。全不成說。其所問目。亦甚歇後。初無端緖究覈底意。爲捕將者。如知亂賊之必誅。則焉敢如是耶。命善曰。聖敎誠至當矣。大抵近來時日稍久。人心不無恬嬉之嘆。至於此等嚴覈之事。草草莫甚。誠非細憂矣。上曰。爲今日臣子。苟知有明義錄義理。安敢乃爾耶。此莫非歲月漸久。人不知懼。以懲討一事。擔却一邊之致也。非特此一事而已。予之所大懼者。人不知有明義錄義理也。命善曰。至於忠逆二字。乃是人鬼關頭。生死立判。孰敢歇後於其間。而以今捕廳草供觀之。則全沒窮覈之意。臣恐義理由是而不明。隄防由是而漸壞矣。上曰。今番兩捕將。若論其罪。極爲不輕。豈可拿問而止哉。然更思之。近來恬嬉玩愒之習。非但此數人爲然。則何獨深罪於此數人乎。且幸行隔日。臨陣易將。亦甚爲難。又無可代之人。故中道付處傳敎。改以拿問定罪頒布。而大抵將望苟簡。莫近日若也。是可悶矣。命善曰。臣於俄者筵中。非不知先爲請罪。而當此幸行之時。實不無臨陣易將之嘆。又無可以擬望之人。故趑趄未果。而今番捕廳事。可謂萬萬駭然矣。上曰。當此將望苟簡之時。旣無可代之人。則與其薄竄旋宥。有銷刻之嫌。無寧初不遞易之爲愈。故更令拿問。而至於李敬懋。則當此辛丑重回之年。以禍家之人。有此譴配之擧。誠有所不可不商量者。故俄令付處還收者。蓋亦出於此也。命善曰。聖敎至當矣。上曰。今欲出將望。則有誰某耶。命善曰。以已經將任者言之。則有李柱國李邦一。而此外通望者。不過李漢昌徐有大數人而已矣。上曰。李柱國向日所坐。亦近於隄防之不嚴。而後因乏人。雖除摠使。當初所坐。與今番兩捕將。亦何異乎。至於李邦一。則地處凡百。非不爲好。而前日御將時。未知其善爲矣。李漢昌徐有大。果何如耶。命善曰。臣亦不能詳知。而至於徐有大。則日前見其狀貌。則頗有病色。似是受傷於統營風土之所崇也。大抵以此等人云云者。不過出於苟艱之致矣。且若非此人。則亞將亦無其人。以臣所見。申大謙年雖少。而其爲人及資歷。亦是可用之人矣。上曰。此人則無或太早乎。命善曰。非謂卽今可置將任。日後若乏人。則庶可用之矣。上曰。前摠使徐有寧之必爲圖遞者。有何故耶。命善曰。頃者徐有寧來見臣。故臣亦以此問之。則只以文宰之久在將任。爲不安而然矣。上曰。此人之家。與他自別。豈以文宰言之。而必欲遞免耶。予則以爲有何別般所執而然也。卿是一家。或知其委折乎。命善曰。臣亦詳問其委折於渠之兄弟。而別無他意云矣。上曰。禁府草供。斯速捧入之意。分付。賤臣承命出。諸臣以次退出。
정조 5년
辛丑八月十三日午時。上御誠正閣。戶曹判書直閣入侍時。戶曹判書鄭民始。直閣金載瓚。左承旨徐有防。記事官趙興鎭金鳳顯。別兼春秋林錫喆。以次進伏。上曰。俄者兩捕將事聞之否。民始曰。臣只見拿問定罪傳敎。而不知本事矣。上曰。向來與大燮相通之罪人。捕校旣已越海捉來。則爲捕將者。所當逐條嚴問。期於得情。而所捧草供。全事漫漶。終不吐實。而初不窮覈其端緖。只以罪人粧撰發明之語。捧供以聞。此豈成說耶。大抵近來隄防不嚴。人心恬嬉。雖於此等事。亦不知嚴加鉤覈。誠極駭然矣。民始曰。伏承聖敎。實不勝萬萬驚駭。蓋時日稍久。人心漸懈。至於此等嚴隄防之事。實不無恬嬉之慮。此誠大可懼者也。上曰。捕廳草供持入。賤臣承命出持入。上命民始披見。民始曰。以此草供觀之。罪人口招中。亦不無可疑之端。而初無發問究覈之事。捕將事。尤萬萬痛駭矣。上曰。璿源殿修掃處。卿其奉審乎。民始曰。臣俄已奉審。而其中今明內。修理者修理。而至於階前所鋪蘆簟。匠手皆在於高陽。故勢難一二日內改造。故此則動駕後。使之更造以鋪計矣。上曰。唯。上命載瓚曰。翰苑所揭懸板。今方自本閣入刻乎。載瓚曰。今方刻之矣。上曰。何間當畢刻乎。載瓚曰。姑未知何日畢刻矣。上曰。明日當齋宿於本閣。閣內預爲修掃。可也。又敎曰。明陵親祭祭文當製下。內閣使之精寫。送于禮房。可也。命載瓚先退。上曰。再明日出宮門路非便。當自摛文院入藥房門。詣眞殿行禮後。還詣摛文院。仍爲出宮。以此知悉。命書榻敎曰。明日齋宿時。出宮門路。以協陽門爲之。命退。諸臣以次退出。
정조 5년
辛丑八月十三日酉時。上御誠正閣。右副承旨直閣入侍時。直閣金載瓚。右副承旨徐鼎修。記事官趙興鎭金鳳顯。別兼春秋林錫喆。以次進伏訖。上曰。兩節草紙持入乎。鼎修曰。持入矣。命書禁府草供判付訖。上曰。此判付出給金吾。夜深前擧行事。分付。判付在日日記賤臣承命出。分付後回入進伏。上命載瓚。讀御製明陵親祭祭文。載瓚讀奏。上曰。無疊韻乎。鼎修載瓚曰。無疊韻矣。上曰。直閣持去。或有誤宇。一一釐正後。使之精寫。明日早朝。送于香室。可也。命退。承史以次退出。
정조 5년
行都承旨嚴璹藥院直。左承旨徐有防齋宿。右承旨李在學齋宿。左副承旨金宇鎭齋宿。右副承旨徐鼎修齋直。同副承旨黃昇源齋直。注書趙興鎭齋直李祖承藥院直。事變假注書李萬榮仕。
정조 5년
金宇鎭啓曰。明日常參經筵。動駕相値。頉稟。傳曰。知道。
정조 5년
金宇鎭啓曰。抄啓文臣兵曹佐郞洪履健。今十二日試講時講義。過限不納。依節目推考警責。何如。傳曰。允。
정조 5년
又傳于曰。禮房承旨馳詣宗廟景慕宮元陵。奉審摘奸。局內諸陵。亦爲奉審摘奸以來。永祐園一體奉審摘奸以來。同副承旨馳詣永禧殿永陵昭寧園。奉審摘奸以來。
정조 5년
有政。吏批。判書李衍祥牌不進。參判李敬養進。參議未差。左承旨徐有防進。啓曰。判書牌不進。參議未差。小臣獨政未安。何以爲之。敢稟。傳曰。仍爲之。以徐有慶爲工曹判書。韓榮錫爲工曹佐郞。
정조 5년
兵批。判書李性源病。參判鄭昌聖病。參議金尙集入直進。參知兪恒柱病。右副承旨徐鼎修進。副司直李世奭洪明浩。
정조 5년
徐有防啓曰。今日齋宿出宮時。承旨當爲備員。而左副承旨李世奭。同副承旨洪明浩。俱以奉審出去。申時前無以復命。合有變通之道。何以爲之。敢稟。傳曰。許遞。前望單子入之。
정조 5년
承旨前望單子入之。金宇鎭黃昇源落點。
정조 5년
傳于徐鼎修曰。承旨房仍。
정조 5년
傳于李在學曰。前修撰李時秀敍用。
정조 5년
吏曹正郞前望單子入之。李時秀落點。
정조 5년
又傳于曰。許多諸執事。果能一一整齊乎。銓曹無該色實郞官。故必多窘束。吏曹正郞李時秀。前望落點。卽爲入來檢飭。
정조 5년
徐鼎修啓曰。禁衛大將李敬懋。御營大將李昌運。放送事。允下矣。卽爲牌招。傳授命召。何如。傳曰。允。
정조 5년
徐有防啓曰。因兵曹草記。左右捕將。以訓鍊兼大將及中軍隨駕。回鑾間留都。大將李昌運。姑令權察事。允下矣。御營大將李昌運。卽爲牌招。以爲聽傳敎之地。何如。傳曰。允。
정조 5년
傳于徐有防曰。挾輦軍。明當驅馳。又不可經宵環衛。齋宿時。只以金虎門軍八十名侍衛。待留門時。如數入參。槍劍只三十名待令。其餘依挾輦例。留門時待令。
정조 5년
徐有防。以兵曹言啓曰。今此幸行時。左邊捕盜大將李柱國。以兼領訓鍊大將隨駕。右邊捕盜大將李漢昌。以訓鍊都監中軍。亦爲隨駕矣。回鑾間留都。御營大將李昌運。姑令權察。何如。傳曰。允。
정조 5년
又以禁衛營言啓曰。今八月十五日。明陵幸行時。本營騎士三番。鄕軍五哨隨駕矣。本營則千摠林鵬翰。哨官申繼興金爀。敎鍊官權德恒。工匠牙兵二十五名。露梁牙兵兼別破陣二名。率領入番南別營。則哨官朴致彬。別騎衛二人。露梁牙兵十名率領入直。火藥庫則哨官朴相一。別破陣七名。兼別破陣六名。率領入直之意。敢啓。傳曰。知道。
정조 5년
徐有防。以守禦廳言啓曰。今此明陵幸行時。各營諸色標下餘軍。量宜作隊。將官領率留待。入直本營事。自兵曹節目。啓下矣。本廳中軍未差。左別將任嵂。以別軍職隨駕。故以右別將韓光濟。姑爲兼中軍。別破陣四十名。量宜作隊。率領將官。今月十四日申時量。依例留營入直之意。敢啓。傳曰。知道。
정조 5년
又以扈衛廳別將。以留都大臣領敦寧李溵意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 5년
又以司諫院言啓曰。新除授正言洪仁浩。除拜後尙未署經。臺諫署經。備三員爲之者。自是古例。而司諫金和中。正言金寅燮俱在外。只有大司諫鄭志儉。獻納金翊休。在前如此之時。亦有二員開坐。啓請署經之規。今亦依此例。開坐署經之意。敢啓。傳曰。知道。
정조 5년
辛丑八月十四日辰時。上御誠正閣。軍士房承旨右承旨京畿監司入侍時。京畿監司李亨逵。左承旨徐有防。右承旨李在學。記事官趙興鎭金鳳顯。別兼春秋李集斗。以次進伏。上曰。碑役及碑閣。果及期告成。誠可幸也。今番道路摘奸時。沿路穡事。所見何如耶。亨逵曰。大體則可謂豐登。而今番泠雨之後。禾稼間有傷損處。以一道言之。南陽水原安城富平等沿江沿海諸邑。間被水災。或有判凶處云矣。上曰。然則災政甚難矣。亨逵曰。一道中舊災七百結。自前流來。而其外亦多有時災處。故或慮虛實相蒙之弊。各別申飭於各邑守令矣。上曰。今番差使員。以何邑守令分定耶。亨逵曰。水原府使爲都差使員。衿川安城等邑。則爲各務差員。假家植炬等節。三十七官皆當之矣。上曰。延曙碑閣。果奉審乎。亨逵曰。臣於歸路奉審。而碑文謄來矣。上曰。入之。亨逵入之。命有防讀之。上曰。此是肅廟朝御製也。回鑾時。欲歷入奉審計。自大路至碑閣爲幾里耶。亨逵曰。不過數里。而野路狹窄。草樹茂密。而間多溪澗。故臣果以除草治道意分付矣。上曰。衝波所補土之役。不至大段乎。亨逵曰。臣於道路摘奸時。尺量其遠近。則爲八十把。而皆沙石之地。故年年經霖後。則爲水所激。前日所築。輒皆潰缺。故每年衝波所役處所費。自臣營計減者。爲百餘石矣。臣意自昌陵外火巢內。逶迤開路。則工役亦不至浩繁。而一開之後。更無修治之勞。且爲捷徑矣。上曰。然則好矣。而其地形。予未詳知矣。亨逵曰。自昌陵外火巢入去矣。上曰。今番幸行。只以湖西畿內驛補把。能無苟艱之患乎。亨逵曰。菫菫分排矣。上曰。畿驛偏苦之狀甚可矜。若自朝家。糧太除給。則能爲驛卒輩實惠否。亨逵曰。分給時嚴飭。則似無中間消瀜之弊矣。命退。諸臣以次退出。
정조 5년
辛丑八月十四日巳時。上御誠正閣。軍士房承旨右副承旨入侍。左承旨徐有防。右副承旨徐鼎修。記事官趙興鎭。編修官張顯慶。記事官金鳳顯。以次進伏訖。上命顯慶曰。政院啓辭。以奉命承旨許遞書出。前望單子持入。顯慶持承旨望筒入之。上曰。金宇鎭黃昇源落點。以此。分付。卽爲出牌。金宇鎭入來後。先入侍後謝恩事。亦爲分付。顯慶承命出。回入進伏。上曰。領府事隨駕云耶。有防曰。欲於散班祗迎。今日先詣黔巖站云矣。上曰。今番陵幸。與他時動駕有別。必爲隨駕之意。遣廳注書。傳諭於金領事處事。分付。顯慶承命出回入。上曰。左副承旨催促入來。顯慶出去回奏曰。姑未入來云矣。上曰。今日傳香親押時。侍衛磨鍊節目。以宣政殿小殿座禮。磨鍊以入。兵判事。極甚生疎。旣已申後親押。則服色必以戎服入參。而以依前擧行書入。其可成說乎。有防曰。節目入啓之時。臣適申退。故不知何時入之。而兵曹事。極涉疎忽矣。上曰。幸行時。則兵判多有擧行事。而如是生疎。甚可悶也。宇鎭進伏。上曰。領府事隨駕云耶。宇鎭曰。今日先詣黔嚴站。以爲祗迎計矣。上曰。俄以隨駕之意。遣史官矣。果見之耶。宇鎭曰。俄於路上見之矣。命退。承史以次退出。
정조 5년
辛丑八月十四日申時。上詣摛文院。齋宿入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨徐鼎修。同副承旨黃昇源。記事官趙興鎭李祖承金鳳顯。別兼春秋李集斗。以次侍立。上具戎服。乘輿出協陽門。到仁政門前路。上曰。軍士房進前。上曰。俄者守官大將所。所下信箭。宣傳官往傳於承旨乎。有防曰。臣於詣閤時。宣傳官忽來傳信箭。而此與駕前傳授有異。故不得已留待乘輿之出宮。始爲分送矣。上曰。宣傳官事極怪矣。有防曰。信箭宣傳官。記過。何如。上曰。記過太早。到齋室後。爲之。可也。有防曰。守宮大將。今方隨令箭入來。而從事官單子未下。故不得入來云矣。上曰。從當啓下。先爲入來事。宣傳官持令箭分付於大將。可也。入摛文院齋室。上御廳上。上曰。宣傳官一人。持令箭往于摠戎廳。留陣結陣與否及結陣處所之從某至某。知來。一人往留都所。亦一體知來。可也。宣傳官李東善李禹道。承命出去。上曰。兵判入侍。李性源進前。上曰。兵判初當陵幸。凡百擧行。必慣熟無疑然後。可無臨時窘束之慮。而以齋宿時節目觀之。果未免生疎。此後十分惕念爲之。可也。性源曰。聖敎至此。臣不勝感惶。而凡係戎政。本自生疎。必將僨誤後已。惶恐無地矣。上曰。禮房進前。宇鎭進前。上曰。香祝已奉詣幕次乎。宇鎭曰。已奉詣。而時刻亦不遠矣。上曰。擧行。可也。親押罷後。上曰。承史輪回食代。可也。宣傳官李東善李禹道復命。上曰。復命之際。不以某處傳命先奏。此何故也。向來以此申飭。不啻屢次。而又復如前。宣傳官事。極爲駭然。駕後掌務宣傳官誰也。行首李邦五對曰。李沖彬矣。命招入李沖彬。上曰。汝爲駕後掌務。凡百擧行等節。果已約束於新來乎。沖彬曰。着實約束矣。上曰。然則汝先慣熟然後。可以約束。以守摠傳語軍標信事言之。守摠兩廳傳語軍標信。祗受於何處。而令箭授以何色箭乎。沖彬曰。守禦廳則標信。傳授於守禦使楊州牧使。而令箭則紅色信箭。摠戎廳則標信傳授於摠戎使坡州牧使高陽郡守。而令箭則黑色信箭矣。上曰。高陽郡守處。亦爲祗受乎。沖彬曰。然矣。上曰。祗受於坡州牧使處。則自坡州傳令於高陽郡。而元無高陽郡守處祗受之例。則汝何以高陽郡守祗受爲對耶。畿伯許。亦有標信令箭祗受之例。而此又不知何也。汝已未能詳知。則何以約束新來乎。駕後掌務宣傳官及李東善李禹道竝拿入。拿入訖。上曰。李禹道咫尺帳殿。拿在地上。而乃敢以手畫地作字。擧措萬萬無嚴矣。傳命宣傳官。則方以傳命。向帳殿無怪。其未及見。而侍衛宣傳官。則目擊其擧措之駭然。而終不禁斷。可乎。傳命外。宣傳官竝拿入。可也。拿入後。上曰。李禹道無嚴之罪。先問。可也。禹道曰。天威之下。惶怯所致。不自知其所以然也。諸宣傳官。皆以不卽禁止。惶恐之意仰奏。上曰。李東善李禹道。雖曰新入。而各處傳令。殆同渠輩之初學。固非難知之事。而屢飭屢忘。尤極無狀。所當嚴飭。而姑觀來頭。將有所處分矣。竝命拿出。性源曰。禁軍別將。方率領侍衛矣。若待留門後出去。則結陣凡節。必多窘急之慮矣。上曰。然則以番將率領。而別將使之出去。宜矣。性源曰。以令箭擧行乎。上曰。宣傳官持令箭分付。可也。上曰。入直侍衛外。竝皆退去。待留門時入來。御前前排。只留五雙。而餘皆退去。一體留門時入來。可也。性源曰。守宮例於留門時入來。而入直堂郞。皆方在此。直所之半日空虛。亦可悶矣。上曰。摠府之空虛爲悶。堂郞各一員入直。可也。又敎曰。承旨輪回來待。餘皆退去。諸臣以次退出。
정조 5년
行都承旨嚴璹藥院直。左承旨徐有防坐。左承旨李在學坐。左副承旨金宇鎭坐直。右副承旨徐鼎修坐。同副承旨黃昇源坐直。注書趙興鎭仕直李祖承藥院直。事變假注書李萬榮仕。
정조 5년
金宇鎭啓曰。明日常參經筵取稟。傳曰。停。
정조 5년
大駕詣明陵入齋室後。奎章閣政院玉堂藥房朝廷二品以上六曹堂上兩司長官口傳問安。答曰。知道。
정조 5년
順懷墓展拜後。奎章閣政院玉堂藥房口傳問安。答曰。知道。
정조 5년
翼陵展拜後。奎章閣政院玉堂藥房口傳問安。答曰。知道。
정조 5년
敬陵展拜後。奎章閣政院玉堂藥房口傳問安。答曰。知道。
정조 5년
弘陵展拜後。奎章閣政院玉堂藥房口傳問安。答曰。知道。
정조 5년
傳于金宇鎭曰。今日記過人。竝蕩滌。
정조 5년
備忘記。黔巖紀蹟碑。碑役告成。今日臨視。事不偶然。監董人員。參考先朝五處碑閣營建時賞典。方論賞。而監董堂上京畿監司李亨逵。都廳坡州牧使徐有和。竝依例加資。別看役京畿監營裨將折衝張學賢。領役部將京畿監營敎鍊官前萬戶金漢杓。亦依前例。竝邊將除授。畫員李宗植。令本衙門高品付料。營吏一人。石手邊首一名。令該曹米布題給。
정조 5년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨徐鼎修坐直。同副承旨黃昇源坐。注書趙興鎭仕直李祖承藥院直。事變假注書李萬榮仕。
정조 5년
傳于徐有防曰。兵禮房承旨入侍。
정조 5년
傳于黃昇源曰。昨日擊錚供辭。判堂連進纂輯廳。令次堂今日內捧入。
정조 5년
金宇鎭啓曰。吏曹判書李衍祥牌不進。推考傳旨纔已捧入。而參判李敬養。陳疏入啓。開政命下之後。不卽擧行。事甚未安。判書更卽牌招。何如。傳曰。允。
정조 5년
傳于徐鼎修曰。坐直承旨入侍。
정조 5년
徐鼎修啓曰。今此京外上言。七十五張內三十八張。以猥濫拔去。三十七張分下各該司次。捧入之意。敢啓。傳曰。知道。
정조 5년
以訓鍊都監別隊馬兵等各挍單子。傳于徐鼎修曰。昨年以馬才事申飭。而觀此擧案。數不過二十。比之昨秋。今春別無勸奬之效。歲再試藝。漸歸無實。昨秋別般申飭該將領之意。果安在哉。伊後馬兵別將竝記過。試射日待令。大將則莫曰養痾深臥。臥足統察。不可無示警之道。推考。此後益加着意爲之。可也。
정조 5년
金宇鎭。以禮曹言啓曰。今此製述文臣專經文臣擧案中。陞資人員減下。改修正別單書入之意。敢啓。傳曰。知道。
정조 5년
黃昇源。以義禁府言啓曰。洪忠監司李崇祜狀啓。據刑曹粘目內。海美縣監鄭宇朋。拿問處之事。允下矣。鄭宇朋以營將守令。時在任所云。依例發遣府書吏。差兼官後。拿來。何如。傳曰。允。
정조 5년
又以義禁府言啓曰。所斤前僉使魚成鱗。拿囚之意。敢啓。傳曰。知道。
정조 5년
又以義禁府言啓曰。濟州前牧使金耆耉。拿囚之意。敢啓。傳曰。捧供以聞。
정조 5년
徐有防。以兵曹言啓曰。依下敎。侍衛禁軍扈衛軍官武藝別監內吹等處。設粥以饋之意。敢啓。傳曰。知道。
정조 5년
又以禁衛營言啓曰。依傳敎。李觀海本營別軍官差定之意。敢啓。傳曰。知道。
정조 5년
又以御營廳言啓曰。駕前別抄朴昌彬之不善制馬。失其行伍。致有喧聒。事極驚駭。爲先汰去。待用刑嚴棍之意。敢啓。傳曰。知道。
정조 5년
黃昇源。以義禁府言啓曰。權知承文院副正字李重。拿囚之意。敢啓。傳曰。知道。
정조 5년
又以刑曹言啓曰。昨日動駕時。慶尙道尙州牧殺獄罪人金兌寶子童蒙古宏。爲其父訟冤。擊錚於衛外。所當依例捧供以入。而其父兌寶之獄情。道臣錄啓。明白無疑。則未經覆奏之前。去閏五月古宏。以此呼籲。故其時判書臣李性源。草記勿施。去七月復爲呼籲。今判書臣金魯鎭。論列前後事狀。以其極涉煩瀆。又爲草記勿施矣。纔經一朔。復煩天聽者。雖云爲父訟冤。其在事體。極爲無嚴。不可以事係四件。有所曲恕。原情勿施。其猥越之罪。自本曹懲治。何如。傳曰。允。事係爲父訟冤。不必懲治。後勿如是之意。嚴飭。分付。近來殺獄公事。或入或不入。故有此等呼冤。亦屬幽鬱之一端。春初以後。請道錄啓或査啓諸囚文案。與判堂相議。皆令從速覆奏。可也。
정조 5년
又以刑曹言啓曰。昨日動駕時。平安道中和居良人金商琥。擊錚於衛外。故取考其原情。則以爲以其子致艮。以本邑下吏逋欠之罪。定配於咸鏡道利城縣。而同罪人前監色洪錫祚金光說及朴亨老文斗采等。或因赦典而蒙宥。或因妻子之上言而蒙放。其子則以同罪之人。尙在罪謫。故其子婦上年九月。亦爲上言。而自本曹逋欠委折。行査於本道。則其子之罪。不過以新監色。掩置舊監色逋欠之致。同被定配。而上言中緦父母年歲。稱以七十。而取考帳籍。則未滿七十。故同罪之人。俱爲蒙放。而其子則固其妻上言中父母年歲差爽。獨未蒙放。亟令該曹。分揀放釋。特蒙天恩云。而同罪見漏。雖或有向隅之歎。爲子擊錚。本不係四仵事。原情勿施。何如。傳曰。父爲子雖非四仵事。同罪異罰。不無斑駁之嫌。所當直爲放送。而伊時仍配判堂所見。或有別般考據而然乎。議處文案。別無疑端。卽爲放送之意。行會本道後草記。可也。
정조 5년
又以刑曹言啓曰。昨日動駕時。慶尙道河東居姜萬載。擊錚於衛外。故取考原情。則己亥年分。以宮房稅米租八百餘石。臭載於南陽地。大洋致敗。人物渰沒。而船材則監牧官稱以屬公。盡數奪取。致敗稅穀。則宮房尙今侵徵。使之備納。船材木則願得還給。致敗穀則請得蕩減云。而如此瑣屑之事。至登於天聽。遐荒民習。誠極痛駭。原情內辭緣勿施。其猥越瀆擾之罪。自臣曹考律勘處。何如。傳曰。取考其時文案。則可知其事狀。此亦關係民習。更爲詳考稟處。可也。
정조 5년
又以刑曹言啓曰。昨日動駕時。慶尙道金山居童蒙金東俊。擊錚於衛外。故取考其原情。則以爲其母請施褒賞之典。而語極猥越。意在干恩。此與四件事抱冤伸訴者有異。原情勿施。其屑越天聽之罪。固當懲治。而東俊年方十三。矇無知識。此必有敎誘指使之人。令本道摘發科治。何如。傳曰。猥越則猥越。事是爲母之事。不必更令本道摘發。卿以後勿如是之意。嚴飭。分付。原情勿施。
정조 5년
又以刑曹言啓曰。昨日動駕時。慶尙道慶山居柳慶垕。擊錚於衛外。故取考其原情。則以其所居大村之主腦要害處。大丘人蔡思信爲名者。偸葬其兄。累次起訟。終不掘移。致令一村之內。死亡相續。乞令該曹嚴治其偸葬之罪。督令掘移云。而此雖山訟。與父祖墳山之事有異。不可循例捧入。而旣係法典當禁之地。則其山訟一款。令道臣詳査處決。柳慶垕猥越登聞之罪。自臣曹勘處。何如。傳曰。允。
정조 5년
又以刑曹言啓曰。昨日動駕時。平安道楚山居李天默。擊錚於衡外。故取考原情。則昨年因臺疏。本府八處之地。移屬阿耳鎭。數十代儒業之家。充定於鎭役。三百戶安居之民。驅入於土卒。其父與祖。解冠而着氈。其兄與弟。下齋而編伍。此是本鎭奸校崔春德所爲也。渠輩所食之還上。加徵於民戶。所當之番布。橫斂於村軍。不堪其苦。相繼散亡。春德肆其凶臆。瞞囑鎭將。敢生割地屬鎭之議。稱以浮費。聚斂民間數百石米。四百兩錢。左圖右囑。使此無罪生民。至於此極。割地屬鎭一款。下詢廟堂。或陞新邑。或還舊府事。有此呼籲。而事非四件。語極僭猥。厚情勿施。其屑越登聞之罪。自臣曹依律科治。何如。傳曰。允。考律懲治後。草記。可也。
정조 5년
又以刑曹言啓曰。昨日動駕時。全羅道順天府居朴召史。擊錚於衛外。故取考其原情。則爲其夫本府殺獄罪人金加八訟冤。有此號籲矣。臣詳閱其獄案。則其夫加八。打殺其花妻朴女。傷處明白。看證具備。自本道完決。同推錄啓之後。姑未覆奏。而其妻去閏五月。以此號籲。其時判書臣李性源。草記勿施矣。纔過數朔。復煩天聽。極涉猥越。不可以事係四件。循例捧供。原情勿施。何如。傳曰。與尙州童蒙古宏之事無異矣。旣有從速覆啓之命。伸否間當有節拍。姑勿煩凂之意。分付。可也。
정조 5년
正言洪仁浩疏曰。伏以祗謁先陵。聖慕克伸。日吉辰良。鑾衛穩旋。臣民慶忭。曷有其極。仍念臣本以百無似之姿。猥點一不幸之科。濫蒙洪造。得廁郞署。屢因講製。昵近耿光。仰體奬掖之聖意。榮感雖深。而自顧謏淺之菲才。愧懼徒積。至於向日應試。只露一場醜拙。而恩褒過隆。天語鄭重。咫尺承聞。惶汗浹背。不自意薇垣特除。遽下夢想之外。臣誠驚惶震越。罔知攸措。夫臺閣之選。本自不輕。中批之除。有異常格。雖以古人之才優望孚者當之。尙且逡巡踧踖。莫宜居之。況如臣眇末。本無寸長。而憑恃寵靈。揚揚冒膺。則人器之不稱。有不暇論。而其累聖明嚬笑之愛。非細故也。日昨屢召。實難趨承。而適當試講之際。促敎荐下。不敢違逋。且値行幸之時。陪扈義重。未遑祈免。多日虛縻。殆若固有。臣實自愧。人謂斯何。今始短章自暴。仰瀆崇嚴。伏乞聖慈。俯垂諒察。特命刊改臣新授職名。以重臺選。以安私分焉。臣不以見職自居。豈宜贅及他說。而沐浴之忱。秉彝同得。憂憤之極。敢此附陳。噫嘻。亂臣賊子。何代無之。魯經之無將。漢法之不道。起自患得失之心。馴致不奪不厭之習者。踵相尋也。而豈有如近日合辭中諸逆之窮兇極惡者哉。始也危逼儲宮。則鄭妻龜在。爲其根柢。終焉沮遏大計。則國榮德相。互相和應。噫彼諸賊。俱是戚聯王室。世受國恩。則抑獨何心。乃反包兇稔惡。必欲逞無君之心。售禍國之計哉。一自丙丁以來。至于今日。凡有血氣之倫者。孰不明目沬血。誓不俱生。而一年二年。徒事相持。或疏或啓。使歸故紙。薄竄島中者。偃息自如。臥斃牖下者。孥戮不加。目下當鞫之類。亦靳姑竄之律。王章久屈。輿憤益激。至如樂純之罪案昭著。而尙逭收司之典。煥億之情節畢露。而未準究覈之請。如是而尙何望立天常而正人紀乎。伏願殿下。淵然深思。廊然明斷。亟從三司之請。少洩一國之齊憤焉。答曰。省疏具悉。已諭諸批。爾其勿辭察職。
정조 5년
吏曹參判李敬養疏曰。伏以禮展喬陵。克伸聖孝。躬審碑閣。闡揚先蹟。臣忝叨陪衛之列。獲瞻稀曠之擧。區區忭幸。有倍他人。仍念臣之老母。年近八耋。居常癃衰。不離床褥。近得毒痁。已過屢次。症形危惡。氣息凜綴。臣豈有違捨從宦之勢。而昨以陪扈義重。不敢言私。未免抑情往來。歸視母病。痛勢一向無減。眞元益復落下。臣方左右扶將。連事藥餌。此際政牌儼臨。冒犯違逋。恭俟重勘。又伏承荐召之命。而目今情私。實無頃刻離側之望。玆敢瀝血呼籲於慈覆之下。伏乞天地父母。俯賜愍諒。特命鐫臣職名。俾得專意救護。以濟濱危之母命。治臣違慢之罪。以肅朝綱。千萬至祝。答曰。省疏具悉。卿其勿辭。救護母病。
정조 5년
刑曹參議李象靖疏曰。伏以草茅賤臣。猥荷洪造。所蒙寵渥。前後僭踰。而衰病相仍。一未趨承。恩深河海。報蔑涓埃。臣身旣不能自效於陳力之列。則無寧竊附於古人以言事君之義。因以乞其不肖之身。而掇拾糟粕。辭辯荒蕪。無足以有槪於睿鑑。悚懼慙怍。日惟何譴是俟。伏荷包蒙察邇之德。溫辭奬飭。踰越涯分。伏讀感惶。繼之以涕淚也。惟是衰病難强之實。終未入於俯諒。俟間察職之命。又復鄭重焉。臣不敢復有辭避。忍死力疾。指日戒程。束裝垂發。而適當夏秋遞還之節。素患寒痰。遍體流注。往往有成癤之漸。長程溯寒之役。決知其不可堪矣。竊伏自惟聖主所以屢下俟問之旨者。容其少加調護。不欲其必死於道路。臣於此。仰感天地之德。曲遂微物。而竊恨日月之明。猶有所未照也。臣雖癒病殘瘁。亦或有時日少間之隙。自近輦轂。則可以乘間而暫進。家住畿甸。則可以朝登而夕至。而居在安東極南。去京卽且六百里。臣之行日不過三五十里。積旬有餘日而後。可得抵達。夫以六百里之遠。而跨涉旬餘之久。則輿馬撼頓之撓。風雨侵冒之苦。飮食日以減損。氣息日以勞悴。頃到忠原豐基。而輒皆以病而歸。其少間之不可恃。固已如此。而今承其屢度勞動之餘。長夏毒熱之苦。流痰成腫之候。交侵迭攻。輾轉沈淹。欲留而調治。則遷延等候。少間之期已過。欲强以登途。則前有已試之驗。不過三四日而僵臥於路周矣。噫。人臣事君之際。事有所不便。情有所難强。則或托於疾病。人主亦視以常談例套。雖有實病。不見白。況臣屛伏田野。罕有交接。誰有知其實際。而達於九重之邃哉。臣旣策名委質。身非我有。死生榮辱。惟君所命。如有一分自强之勢。雖不能陳力就列。以供使令之役。一謝天陛。粗伸義分。亦何憚而不爲。而坐違恩命。歲且一周。積成逋慢之罪。自干法義之誅。跼天蹐地。恤恤如窮人之無歸。伏乞聖明。察之臣癃病非出於假託。諒之臣哀懇實發於眞情。亟許鐫罷。使得自放於荒閒寂寞之濱。以終其餘日。則淸朝享以禮使人之美。微臣免僵死道路之憂。而誤恩有收結之期。本曹無瘝曠之弊。一擧而上下俱得其所安矣。昔晉臣羊祜。每有辭官。至心素著。特見伸於分列之外。獨恨臣跡疎人微。誠意淺薄。苦言悲懇。前後覼縷。而終無以上格天心。徒爲虛辭飾讓之歸。席藁私次。自訟無狀而已。情迫辭溢。言涉溷撓。臣無任威恩畏義。激切惶懼之至。答曰。省疏具悉。所辭若此。本職今姑許遞。
정조 5년
大司憲李𡊠箚曰。伏以臣於日昨賓對。以捕將事。竊有所慨惋者。方欲仰陳所懷。而筵席遽撤。含默而退。及伏見傳敎下者。改以拿問定罪。未知結末之如何。姑俟處分矣。今則不惟不施前勘之律。反下全釋之命。此雖出於寬假之聖念。而論以法意。失之太寬。噫嘻。大燮之罪惡何如。關係何如。而假息海島。交通商賈。其所締結之跡。陰祕之情。專在於此輩。顧今冤詰之道。固當十分精覈。貫通脈絡。務盡鉤得。而捕廳所捧之供。極甚草率。全無別白。端緖莫尋。情節未輸。雖尋常訊囚。猶不當如是稽忽。況此事係至重。有關明義錄者乎。兩將臣溺職之罪。在所難逭。此而若不嚴加處分。則恐無以警具僚而振朝綱。臣謂兩捕將。依前下敎。亟施中途付處之典。斷不可已也。答曰。省箚具悉。捕將事。不無緩忽之失。判付中云然。實有深量者矣。
정조 5년
辛丑八月十六日辰時。上御誠正閣。左承旨左副承旨入侍時。左承旨徐有防。左副承旨金宇鎭。記事官趙興鎭。編修官張顯慶。記事官金鳳顯。以次進伏訖。上曰。右副承旨入侍。賤臣承命出。與徐鼎修偕入進伏。命有防書傳敎曰。明陵守僕守護軍及京事知守僕。依元陵親祭時例施賞。敬陵翼陵弘陵順懷墓守僕守護軍。一體考例施賞。書訖。上曰。昨日回駕時。未及書出。以昨日擧動入侍時。書出於各司朝報事。分付。又命宇鎭書傳敎曰。政官牌招開政。畿伯坡州牧使加資。今日政下批。又命鼎修書傳敎曰。撥將李聖臣子寅亮。昨已召見。以渠年老之故。渠子觀海。令三軍門相當窠調用矣。如有見窠。今日內傳令草記。上曰。觀此箕伯狀啓。又有風災云。而立秋以後。諸道狀聞。亦多有風災處。初則以旱澇爲災。末又以風蝗爲害。言念民事。誠可悶然。有防曰。俄見統制使狀本。則統營亦以風火之災。至有民家頹爇之境。重以暴雨連霔。水邊村舍。亦多漂沒之患云矣。上曰。嶺南旱乾之餘。又有此風水之災。以此推之。則嶺南穡事。比他道尤判歉荒矣。至若畿內。則以昨日沿路所見言之。可謂豐登矣。鼎修曰。湖西畿內。年事稍登云矣。上曰。今日坐直誰也。宇鎭曰。臣則以傳香坐直。一則姑未停當矣。上曰。左承旨今日早出。可也。命退。承史以次退出。
정조 5년
辛丑八月十六日酉時。上御誠正閣。左副承旨右副承旨入侍時。左副承旨金宇鎭。右副承旨徐鼎修。記事官李祖承。編修官張顯慶。記事官金鳳顯。以次進伏訖。上曰。承旨進前。宇鎭進伏。命書傳敎曰。觀此嶺伯狀啓。初五六日之雨。右道爲尤甚。其中高靈陜川等十一邑。被災若是孔酷。言念民事。誠甚悶慮。至又高靈縣渰死人命。爲四十六名之多。陜川郡三倍其數。此年前關東水災所未聞者。驚慘之極。無以爲喩。其他漂失頹壓民戶。亦爲屢百有餘矣。今年本道穡事。已判歉荒。重以非時之雨。傷農害民。爲災不些。惟其接濟軫恤之方。懋得其便。使一夫一婦。無顚連之患。實爲目下切急之務。方令廟堂。講究安接之策。從當指劃。而先令以此意。自備局行會該道監司處。使之悉心撫摩。毋或一分泛忽。渰死民人。另施恤典。還糴身布之當捧者。竝令蕩減事。一體。分付。續見統帥狀本。伊日風雨。兼以火災。人物雖免渰燒。被災民家。又至屢百餘戶。本閫以待變重地。濱海設營。營底民戶。無非舟師。則在朝家恤民隱重戎政之道。尤不宜恝視。亦令廟堂奠接賙急之事。別般論理稟處。仍又嚴飭該帥臣處。各別慰諭。官給結構之資。俾無失所之歎。擧行形止。皆令伏聞事。道帥臣處。分付。又命書傳敎曰。高靈陜川。被死人命。被災人戶。纔令廟堂。措劃賙恤之政。而其他諸邑之不入廟堂覆啓者。令該曹考例恤典稟處。而其在一視之澤。宜無異同。況本道年來荐歉。此等災傷。民情易致繹騷。不可無別樣施惠之道。死七人命身米布。依兩邑例蕩減事。分付。上曰。此傳敎。卽爲頒布。使之今日內回啓事。分付備局。賤臣承命出傳。還入進伏。命書傳敎曰。俄者傳敎中。旣有方令廟堂稟處之命。高靈陜川事。亦以草記稟處。上曰。此傳敎。一體。分付。聽傳敎備邊郞知入。賤臣承命出回奏曰。備邊郞。則閔琇云矣。上曰。刑曹啓目。如已到院持入。賤臣承命持入。命鼎修讀奏。仍命書判付。上曰。滯囚可悶。畿營罪人啓目。皆令明日爲之事。分付金吾。今日開坐與否知入。賤臣承命出回奏曰。金吾開坐。則以判義禁之有故。不得爲之云矣。上曰。政事有命。而初不赴政。滯獄可悶。而亦不開坐。果何意義。委折卽爲知入。賤臣承命出回奏曰。吏判病狀甚重。政命之下。不得不違逋。而金吾開坐。亦不得爲之云矣。上曰。然則待明朝開坐捧供之意。分付。賤臣承命出傳。還入進伏。上曰。刑曹郞廳發牌進來。姜萬才事知入。而前以張孟龍換佩號牌。至有該堂罷職之事矣。委折詳問以奏。賤臣承命出回奏曰。姜萬才卽張孟龍之外叔。而今此擊錚事。則果是前日事云矣。命宇鎭書傳敎曰。攔後別隊團束後。合試於瑞䓤臺諸色隨駕人內試射時。而主試則該大將該房承旨及參試官一人。差定擧行事。已有定式。其後連又遵行矣。擧案所當修置。以待開場日字。而今番則誤引宣傳官等內試射例。修送內侍府云。事甚不察。該營大將推考。此後更勿如是之意。分付。又命書傳敎曰。李光復草供。旣出端緖。明日合坐捧供。其他通問諸處。更爲嚴覈以聞。命鼎修書大司憲李𡊠箚批。及吏曹參判李敬養。刑曹參議李象靖。正言洪仁浩疏批。仍命退。承史以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨徐鼎修坐直。同副承旨黃昇源坐。注書趙興鎭仕直李祖承病。事變假注書李萬榮仕。
정조 5년
金宇鎭啓曰。明日常參經筵。以國忌齋戒。頉稟。傳曰。知道。
정조 5년
傳于李在學曰。軍士房承旨入侍。
정조 5년
傳于金宇鎭曰。挾馬別監李孝得金道信。考例施賞。趙廷舜金廷相尹昌烈。差等施賞後。草記。
정조 5년
傳于徐有防曰。司謁太命喆。以直閣官敎之未安寶而肅拜先下。乃能提稟。其所擧職。反勝於政院之擧行。極爲嘉尙。令軍器寺弓子一張賜給。使之親授於政院。
정조 5년
以王大妃殿差備內修補處手本。傳于徐鼎修曰。郞廳及計士定送。明日進詣當殿差備門外。修補後草記。
정조 5년
大司諫前望單子入之。尹師國落點。
정조 5년
校理前望單子入之。李時秀落點。
정조 5년
黃昇源啓曰。新除授大司諫尹師國。方在奪告身解由未出中。何以爲之。敢稟。傳曰。望筒勿施。後日政差出。
정조 5년
傳于徐鼎修曰。向來奉常寺。則以親耕田粢盛穀之事體莫重。穀名單子。都提調提調。竝令塡名着銜。他餘各該司之進上單子規式。長興庫尙衣院軍器寺此三處。則公事提調着銜。其外皆以郞官塡名。事甚斑駁。有一依三處例。公事提調着名之意定式。而近來獨於軍器寺單子。反棄當然之前例。忽以三提調。一竝着名。今又提問之下。該寺所對。與傳敎辭意相反。伊時必是口傳錯誤之致。以此文跡。分付該寺。照此擧行。
정조 5년
金宇鎭。以纂輯廳言啓曰。自十四日至十六日。姑爲停役事。命下矣。今日爲始。堂郞進不進單子。不爲書入之意。敢啓。傳曰。知道。
정조 5년
徐鼎修。以戶曹言啓曰。依傳敎。挾馬別監李孝得金道信。各木二疋。趙廷舜金廷相尹昌烈。各木壹疋。依例題給之意。敢啓。傳曰。知道。
정조 5년
黃昇源。以備邊司言啓曰。卽因慶尙監司李文源狀啓。高靈陜川被災民戶。令廟堂講究安接之策。以草記稟處事。命下。又因統制使具明謙狀啓。被災民戶。亦令廟堂奠接賙急之事。別般論理稟處事。命下矣。今此還糴身布。竝令蕩減之命。特出於隱恤之聖念。今方以傳敎內辭意。星火行會於本道監司及統制使處。使之聚會民人。宣布德意。仍又嚴飭道帥臣。各別慰諭官給結構之資。俾無一夫一婦失所之嘆。其他諸邑死亡民命身米布。依兩邑例蕩減之意。亦方行會。至於安接之策。賙急之事。旣有關西已施之例。漂失戶各粟一石。頹壓戶各粟七斗。皆以折米題給。當年還上。許令停退事。卽爲知委施行。而統營。則旣無人命致死之患。只失火漂失戶。依此分等題給。當年還上。一體停退事。分付。何如。傳曰。允。
정조 5년
徐有防。以兵曹言啓曰。依下敎。元內吹及兼內吹等處。木綿考例施賞之意。敢啓。傳曰。知道。
정조 5년
徐鼎修。以刑曹言啓曰。因平安道楚山居李天默擊錚勿施草記。本律懲治後草記事。命下矣。先朝受敎內。非四件事。而街道鳴金者。決杖一百。湖沿充軍罪人李天默。杖則收贖後。全羅道靈巖郡充軍發配之意。敢啓。傳曰。知道。
정조 5년
又以刑曹言啓曰。因河東居姜萬載擊錚勿施草記。傳曰。取考其時文案。則可知其事狀。此亦關係民習。卽爲詳考稟處可也事。命下矣。此事曾自臣曹。閱歲推覈。而船主張孟龍。貪價濫載。至於致敗。換佩他牌。來訴京司之狀。極爲痛駭。故照律定配矣。稅穀之侵徵。船材之屬公。在渠雖或有稱冤之端。至於萬載。乃以不干之人。稱以孟龍之一族。敢以此等猥屑之事。至煩登聞者。遐荒民習。尤極無嚴。自臣曹考律嚴處。何如。傳曰。允。
정조 5년
又以刑曹言啓曰。因中和居金商琥擊錚勿施草記。傳曰。中和金商琥父爲子。雖非四件事。罪同罰異。不無斑駁之嫌。所當直爲放送。而伊時仍配判堂所見。或有別般考據而然乎。取考文案。別無違端。卽爲放送之意。行會本道草記可也事。命下矣。取考文案。則金致艮之所坐。只是掩覆前監色逋欠之罪而已。而前判書臣李性源。以致艮妻上言中。其舅年歲之差爽。謂以增年。置之勿論矣。致艮旣無別般他罪。且同罪定配之人。俱旣蒙放。則其妻之誣增舅年。似不關於致艮之本罪輕重。而一向仍配。宜有向隅之歎。罪人金致艮。卽爲放送事。分付該道之意。敢啓。傳曰。知道。